П Р О Т О К О Л    № 14

от заседание на КОМИСИЯ ПО АНАЛИЗ И
ОТЧИТАНЕ СТЕПЕНТА НА НАТОВАРЕНОСТ
НА ОРГАНИТЕ НА СЪДЕБНАТА ВЛАСТ,
проведено на 09.04.2013 г.

Днес, 09.04.2013 г. /вторник/ от 14:00 ч. се проведе заседание на Комисията по анализ и отчитане степента на натовареност на органите на съдебната власт /КАОСНОСВ/ при ВСС, в състав: 

ПРЕДСЕДАТЕЛ:
ЗАМ.-ПРЕДСЕДАТЕЛ:
и ЧЛЕНОВЕ:	КАЛИН КАЛПАКЧИЕВ
ЕЛКА АТАНАСОВА
ГАЛИНА КАРАГЬОЗОВА
КАМЕН СИТНИЛСКИ – в командировка
РУМЕН БОЕВ
ЮЛИАНА КОЛЕВА
РУМЕН ГЕОРГИЕВ
КАМЕН ИВАНОВ – в командировка
МАРИЯ КУЗМАНОВА - отсъства
МИЛКА ИТОВА	

На заседанието присъстват и експертните сътрудници към комисията: Красимира Василева - началник-отдел „ЮОДКВСС” в дирекция „Правна”, и Румен Митев – главен експерт „Съдебна статистика”.

1. ОТНОСНО: Отложена т. 2 по Протокол № 9/05.03.2013 г.  и т. 1 от Протокол № 13/02.04.2013 г. от заседания на комисията във връзка с предложение от председателя на Окръжен съд гр. Стара Загора за промяна на съдебен район /с.Яворово/.
Приложения: Мотиви към проекта на Указ за утвърждаване на промени в границите на общини, предложен на Президента на РБ от МС с РМС № 1056/2012 г.; писма вх. № 11-06-161 от 25.03.2013 г. и от 04.03.2013 г.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

1.1. Изразява съгласие с предложението на председателя на Окръжен съд гр. Стара Загора за промяна на съдебния район, обслужван от Районен съд гр. Стара Загора, като в него се включи с. Яворово и съответно се заличи от списъка на населените места, обслужвани от Районен съд гр. Чирпан.

Мотиви:
ВСС е сезиран от председателя на ОС - Стара Загора, че с Указ № 1 /ДВ, бр. 5 от 2013 г./, изменен с Указ № 15 /ДВ, бр. 14 от 2013 г./  на Президента на Република България  са утвърдени нови граници на Община Чирпан, обл. Стара Загора и Община Стара Загора, обл. Стара Загора, с които с. Яворово е присъединено към Община Стара Загора и съответно извадено от границите на Община Чирпан. Въз основа на това той предлага Висшият съдебен съвет да промени границите на съдебните райони, обслужвани съответно от районните съдилища в гр. Чирпан и гр. Стара Загора, като включи и съответно изключи с. Яворово от списъците на населените места, обслужвани от двете съдилища.
Комисията по анализ и отчитане степента на натовареност на органите на съдебната власт към ВСС, след като направи анализ на натовареността на районните органи на съдебната власт със седалища в гр. Чирпан и в гр. Стара Загора, и като взе предвид, че административно-териториалната промяна на границите на двете общини е продиктувана от волята на населението на с. Яворово, обективирана с резултат от проведен референдум, намира за основателно направеното предложение на председателя на ОС-Стара Загора.
Промяната на административно-териториалните граници на двете общини определя, че административното обслужване на жителите на с. Яворово ще се осъществява от административните органи на Община Стара Загора, в това число населението ще бъде обслужвано от ОД на МВР – Стара Загора, както и от всички останали административни служби на Община Стара Загора. Без промяна на границите на съдебните райони населението на с. Яворово ще трябва съдебно да се обслужва от районните съд/прокуратура в гр. Чирпан, а не от тези в гр. Стара Загора, което е предпоставка за редица неудобства и не е обосновано с никакви разумни причини.
Доколкото в правомощията на ВСС е да следи натовареността на отделните органи на съдебната власт съобразно и тяхната териториална компетентност, комисията взе предвид следните данни:
- към 15.12.2012 г. по информация на ГД „ГРАО” броят на населението на с. Яворово по постоянен адрес е 179 бр., а по настоящ адрес – 465 броя жители;
- през 2012 г. в РС Чирпан са образувани 5 броя наказателни дела от общ характер с повдигнато обвинение срещу жители на с. Яворово, а граждански дела няма образувани;
- през 2012 г. в РС Стара Загора са образувани общо 10 757 броя граждански и наказателни дела, а в РС Чирпан – 1138 броя;
- показателят „натовареност по щат по отношение на брой постъпили дела”  за РС Стара Загора към момента е 47.18, а този на РС Чирпан – 23.71;
- след евентуална промяна на съдебните райони показателят „натовареност по щат по отношение на брой постъпили дела” за РС Стара Загора би станал 47.20, а този на РС Чирпан – 23.60;
- след промяната общо 209 броя бюлетини за съдимост, като база данни, ще постъпят от РС Чирпан в РС Стара Загора.
Действително районният съд в гр. Стара Загора е по-натоварен от този в гр. Чирпан, но в случая евентуална промяна на съдебните райони няма да се отрази съществено на натовареността на РС Стара Загора, като с този акт ще се закрепи едно фактическо положение, което е в полза на по-доброто административно обслужване на българските граждани от с. Яворово, съответно ще гарантира в по-голяма степен правото също и на достъп до съд.
Съгласно чл. 30, ал. 1, т. 2 от Закона за съдебната власт промените на съдебните райони се приемат с решение на Висшия съдебен съвет след съгласуване с Министерството на правосъдието.

1.2. Решението на комисията по горната точка, заедно с мотивите към него, да се изпратят на Министерството на правосъдието за становище и съгласуване, след което да се внесе за разглеждане в заседание на Висшия съдебен съвет.

2. ОТНОСНО: Запознаване с материали по реализирания проект „Адвокати оценяват съдии” през месец ноември 2011 г. в ОС-Смолян, предоставени от председателя на ОС-Смолян.
Приложение: Писмо вх. № 11-06-257/02.04.2013 г.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

2.1. Приема за сведение материалите, предоставени от председателя на ОС - Смолян, отнасящи се за работата на атестационните комисии, при оценка на професионалните качества на съдиите.
2.2. Изпраща на КПА и КПВ копие от писмото на председателя на ОС-Смолян с приложените към него материали, за сведение.
2.3. Да се обсъди с Висшия адвокатски съвет  възможността за прилагане на добрата практика на ОС Смолян въз основа на реализирания от съда проект с оглед нейното прилагане в други съдилища.

3. ОТНОСНО: Запознаване със статия „Излишните съдилища”, публикувана на сайта Glasove.com от адвокат Георги Димитров на 05.04.2013 г.
Приложение: разпечатка от интернет съгласно текста.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

3.1. Приема за сведение публикуваната статия.

4. ОТНОСНО: Обсъждане и приемане на Отчет за дейността на комисията за периода 2012 г.
Приложение: Отчет на Комисия по анализ и отчитане на степента на натовареност в органите на съдебната власт за периода януари-декември 2012 г.
КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

4.1. Приема Отчет за дейността на комисията за периода 2012 г. 
4.2. Отчетът за дейността на комисията за 2012 г. да се публикува на интернет страницата на ВСС.

ПРЕДСЕДАТЕЛ
НА КОМИСИЯТА:           / п /

КАЛИН  КАЛПАКЧИЕВ